**ПОЛКОВНИК СТЕФАН ИЛИЕВ**

 Стефан Илиев е роден във Видин на 29 юни 1869г. През 1887г. завършва Скобелевската реална гимназия в родния си град (сега СУ „Цар Симеон Велики”) и постъпва във Военното Училище. Стефан Илиев завършва Училището с единадесетия му випуск и е произведен в чин подпоручик от 18 май 1889г. Първото му назначение е в 3-ти пех. Бдински полк като взводен командир. Последователно служи в Бдинския полк като дружинен адютант на 2-ра дружина, адютант на полка, а след завършване на офицерски курсове като помощник-ротен командир и командир на рота. В периода 1899-1901г. капитан Илиев е назначен за ротен командир при формирането на 12-ти пехотен резервен полк (по-късно преименуван на 36-ти пех. Козлодуйски полк). Служил е като адютант на 2-ра бригада от 6-та пех. Бдинска дивизия, а след завършване на щаб-офицерски курс като старши адютант на 1-ва бригада на Бдинската дивизия. От декември 1909г. капитан Илиев е назначен в 15-ти пех. Ломски полк.

 В Балканските войни майор Илиев командва 4-а дружина на 15-ти пехотен Ломски полк, която се отличава особено много в боевете при Тюркбей, пред укреплението Отлук табия (Чаталджанската укрепена линия), при моста до гр. Гевгели. След Балканските войни подполковник Илиев е началник на 15-то полково военно окръжие във Видин.

 С включването на България в Първата световна война подполк. Илиев отново е командир на 4-а дружина. От 28.II.1916г., в разгара на Общоевропейската война, подполковник Илиев е назначен за командир на 15-ти Ломски полк. Под негово командване полкът воюва при Чеган, Арменохор и Лажец – големите имена на бойната слава на Ломци, които печелят признанието и благодарността на висшето командване и поставят полка на едно от първите места в българската войска.

 **Венецът на бойната слава на Ломския полк са мартенските боеве през 1917г. при Червената стена на Баба планина в Македония.** На 26 март, след невиждан неколкодневен артилерийски обстрел, многократно превъзхождащият ни противник заема окопите по левия фланг на позицията, избивайки храбрите защитници. За да предотврати пробива, подполк. Илиев лично повежда контраатаката с думите: *„Момци, днес цяла България се обляга на нашите сили! Тя очаква от нас своята защита! Французите, които са нахълтали в окопите на 6-та рота, трябва да ги изгоним...Напред, момци, Бог е с нас!...С вас съм и аз, вашият полкови командир! Напред!...”.* Примерът на командира сякаш дава крила на войниците. Контраатаката е успешна и противникът е отблъснат. В боя подполк. Илиев е ранен в ръката, в рамото и в челото, но не изоставя войниците си. След като се уверява, че е възстановена връзката по цялата позиция, подполк. Илиев тръгва сам към превързочния пункт. Загива от избухнал до него снаряд...

 Изключителната смелост и себеотрицание на Ломци, водени от храбрия си командир, твърдостта и решимостта им за победа на всяка цена, провалят плановете на съглашенското командване за пробив на фронта при Червената стена и нахлуване в долината на Вардар.

 По повод геройската смърт на подполковник Илиев са издадени две заповеди:

 **Заповед на началника на корпуса, генерал Фон Шолц**

 *„На 26 март привечер загина геройски при една контр-атака на Червената стена на чело със свойте щурмующи войски командира на 15-й пехотен Ломски полк Подполковник Илиев Стефан. Той беше олицетворение на безстрашие и героизъм. Той беше един герой в пълния смисъл на думата. Който е имал случая да погледне веднъж в очите му, той е оставал с впечатление, че в лицето на подполковник Илиев вижда един свръх човек.*

 *Поради неговите добродетели и дела, той щеше да бъде представен за Железния кръст I клас, уви съдбата е отредила друго.*

 *Неговия полк, 6-а дивизия, цялата българска армия няма никога да го забравят, там той ще продължава да живее на вечни времена.”*

ЗАПОВЕД № 196

по 6-та пехотна Бдинска дивизия

27 март 1917година

 Г.Г. офицери , подофицери и войници,

Вчера 26 март 1917г. в боя на Червената стена – североизточния гребен на величествения Перистер, командирът на 15-й п. Ломски полк, подполковник Илиев Стефан, като вижда, че част от войниците на 1/55 дружина разколебани от силния неприятелски огън, напущат окопите си и неприятелят ги завладява, неговото войнишко сърце трепва, той застава на чело на полковата си подръжка- 9-а рота от полка му и смело я повежда в контраатака и в тая най-велика минута за всеки патриот-войник храбрият, смелият и самоотвержения подполковник Илиев бива ранен с куршум, а след това с граната и неговата велика душа отлитва от неговия труп, кацва на Перистер като страж за вечни времена.

 Г.Г. офицери, подофицери и войници,

Да се поклоним пред смъртните останки на покойния юнак, подполковник Илиев Стефан, да кажем вечна му памят и царство му небесно! Нека неговия самоотвержен подвиг да служи за пример и назидание не само на нас, но и на бъдещите поколения. Нека неговата душа, заедно с душите на плеядата офицери, подофицери и войници от 15-й и другите полкове от дивизията, които сложиха кости за Царя и Отечеството на Перистер, да му бъде вечен и бодър страж.

 Ломци, отмъстете на нашите неприятели за смъртта на своя любим командир подполковник Илиев.

 Подписал, Началник на дивизията,

 Генерал-майор Попов

 Подполковник Илиев е погребан с военни почести два дни по-късно в двора на храма „Св. Благовещение” в гр.Прилеп. Той е единствен сред командирите на 15-ти пехотен Ломски полк, загинал на фронта редом с войниците си.

 **За бойни заслуги подполковник Илиев посмъртно е произведен в чин полковник.**

 **Полковник Стефан Илиев е награден с 13 военни отличия, сред които три военни ордена „За храброст”.**

 Много висока оценка на военните качества на бойния командир на 15-и пехотен Ломски полк-полковник Стефан Илиев, дава генерал-майор Асен Николов, началник на 1-ва бригада от 6-та Бдинска дивизия в Първата световна война:

 *„Полковник Илиев беше отличен началник, подчинен и другар. Той скъпеше здравето и живота на подчинените си повече, отколкото своите. Беше много скромен и никога не е претендирал за награди и слава. Повече от 1800 офицери съм имал подчинени в разните времена през последната война, но по храброст от никого не е надминат... Полковник Илиев трябва да се сочи за пример и портретът му да краси не само казармените помещения на Ломския полк, но и тези на цялата българска армия.”*